Predkladacia správa

33. zasadnutie konferencie Organizácie Spojených národov pre výživu a poľnohospodárstvo (ďalej v texte FAO) sa uskutoční v Ríme, v Talianskej republike v termíne 19. – 26. novembra 2005. Konferencia sa uskutoční v kalendárnom roku, keď si FAO pripomína 60. výročie založenia (Quebec, Kanada, 16. október 1945). 
Účasť delegácie Slovenskej republiky (ďalej v texte SR) na tomto hlavnom medzinárodnom podujatí v programe práce a rozpočtu generálneho riaditeľa FAO na roky 2004 – 2005 sa realizuje podľa pozvánky generálneho riaditeľa FAO Jacquesa Dioufa (G/CC-701 z 19. augusta 2005), podľa dokumentov schválených a odporúčaných 128. radou FAO (CL128/REP) a následných podkladov, ktoré doplňujú organizovanie sprievodných podujatí. O záveroch a odporúčaniach 128. rady FAO v súvislosti s prípravou 33. konferencie FAO boli informované dotknuté rezorty ako aj Výbor pre spoluprácu SR s FAO. 
Delegácia SR sa zúčastňuje 33. zasadnutia konferencie FAO z pozície plnenia záväzkov členského štátu FAO a hodnotenia vzájomnej dvojročnej spolupráce SR s FAO. 
Konferencia bude prebiehať v piatich oficiálnych jazykoch FAO v anglickom, arabskom, čínskom, francúzskom a španielskom jazyku. 
Na 33. zasadnutí konferencie FAO budú delegáti diskutovať v rámci plenárneho zasadnutia a pracovať v dvoch komisiách. 
Plenárne zasadnutie bude orientované na procedurálne a ústavné otázky s hlavným dôrazom na vystúpenie vedúcich delegácií členských krajín FAO (188 členských krajín FAO), asociovaného člena Európskeho spoločenstva a ďalších medzinárodných vládnych organizácií a mimovládnych medzinárodných organizácií, pozorovateľov. Podľa súhlasu a odporúčania členských krajín FAO (vyjadrený na spoločnom zasadnutí Finančného a Programového výboru a na 128. Rade FAO) uvedené vystúpenia vedúcich delegácií budú orientované na stav výživy a poľnohospodárstva v nadväznosti na mandát, spoluprácu a zámery FAO a úlohy pri plnení Miléniových rozvojových cieľov. Úloha dvoch zriadených pracovných skupín 32. konferencie FAO bude zameraná na diskusiu a preskúmanie podstatných bodov programu. 
 Prvá komisia zameriava svoju činnosť na diskusiu a doplnenie nasledovných tematických okruhov programu:
-	Medzinárodná konferencia s celosvetovým zameraním na agrárne reformy a vidiecky rozvoj, navrhuje sa v Programe FAO realizovať v hostiteľstve vlády Brazílskej republiky v roku 2006
-	Správa o pokroku v implementácii problematiky rodov (pohlaví) a rozvoj akčného plánu
-	Spoločný program OSN/FAO – Svetový potravinový program 
 
Druhá komisia prediskutuje, pripraví doplňujúce návrhy, odporúčania k rezolúciám a záverečnej správe 33. konferencie FAO v nasledovných bodoch programu konferencie:
-	Implementačná správa za roky 2002 – 2003  
-	Hodnotiaca správa pre Program FAO v roku 2005
-	Program práce a rozpočtu na roky 2006 – 2007 (návrh rezolúcie)
-	Nezávislé externé hodnotenie FAO
 
V tejto komisii bude informácia a diskusia zameraná aj na otázky Strednodobého programu FAO na roky 2006 – 2011, stupnica príspevkov v rokoch 2006 – 2007, platby Európskeho spoločenstva, ktorá pokrýva administratívne a iné náklady pochádzajúce z členstva vo FAO, výsledky auditu účtu.
Za dôležité body programu 33. konferencie FAO sa považuje prerokovanie a dosiahnutie zhody (konsenzu) o nasledujúcom dvojročnom programe a súhlas s východiskami pre prácu organizácie v strednodobom horizonte.
Za ďalšiu významnú udalosť v práci konferencie možno považovať voľbu generálneho riaditeľa FAO, voľbu nezávislého predsedu Rady FAO, nových členov Rady FAO, prijatie nových členských krajín do organizácie (podľa Všeobecných pravidiel FAO o aplikácii členstva k 26. septembru 2005 požiadalo Bielorusko – možnosť podania žiadosti o členstvo je do 20. októbra 2005 – konferenčný dokument C2005/12) a nových členov do Dôchodkového výboru.
Podľa oznámenia FAO – a informácie zo 128. Rady FAO (Rím, jún 2005) jediným kandidátom na post generálneho riaditeľa FAO je Jacques Diouf (pôvodom zo Senegalu).
V rámci konferencie budú prerokované aj ďalšie administratívne, ústavné a legislatívne záležitosti, materiály v súvislosti s rozvojom medzinárodného partnerstva FAO, stavu zmluvnej základne (dohovory, dohody), proces implementácie prvých Dobrovoľných smerníc pre podporu pokrokovej realizácie práva na primerané potraviny v nadväznosti na národnú potravinovú bezpečnosť.
Na konferencii popri práci prvej a druhej komisie sa uskutočnia špecializované odborné podujatia, ktoré budú zamerané na riešenie politík súvisiacich v budúcnosti s pokrokom v plnení záväzkov zo Svetového potravinového summitu a Miléniových rozvojových cieľov.
Taktiež v súčasnosti prebieha vzájomná konzultácia medzi Sekretariátom FAO a členskými štátmi FAO o zaradení diskusie pri okrúhlom stole. Predbežne sa navrhuje na úrovni ministrov.
Počas celej konferencie sa očakáva intenzívna práca v rámci Koordinačnej pracovnej skupiny FAO členských štátov EÚ, kandidátskych a asociovaných krajín EÚ a ES.
	Smernica na postup delegácie SR na 33. zasadnutí konferencie FAO naznačuje základné stanoviská, postoje a ciele, ktoré bude delegácia SR sledovať a zaujímať v priebehu rokovania konferencie. 
	Navrhuje sa, aby vedúcim delegácie Slovenskej republiky bol pán minister pôdohospodárstva SR Zsolt Simon a zúčastnil sa časti plenárneho zasadnutia (v rozsahu 2 – 3 dní) a predniesol prejav v zastúpení Slovenskej republiky. Zloženie delegácie SR v priloženom návrhu zodpovedá požiadavkám určených pre členské krajiny FAO – dokument konferencie C 2005/12 a požadovanej potrebnosti efektívnej účasti na práci komisií a na plenárnom zasadnutí. 
O záveroch, priebehu a výsledkoch konferencie a ich realizácii v národných podmienkach bude na rokovanie vlády SR predložená informácia o priebehu a výsledkoch konferencie. 
 
Predkladaný materiál nemá finančný (nad rámec ŠR), ekonomický, environmentálny vplyv, ani vplyv na zamestnanosť a na podnikateľské prostredie.
 
Príprava návrhu účasti bola predmetom medzirezortných konzultácií v rámci Výboru pre spoluprácu SR s FAO. Náklady na účasť v delegácii SR budú hradené z kapitoly rozpočtu jednotlivých participujúcich ministerstiev. Pripomienky z medzirezortného pripomienkového konania su akceptované a uvedené vo vyhodnotení.